Document ID: 31999L0067

ΟΔΗΓΙΑ 1999/67/ΕΚ ΤΗΣ ΕΠΙΤΡΟΠΗΣ
της 28ης Ιουνίου 1999
για την τροποποίηση της οδηγίας 93/49/ΕΟΚ η οποία καθορίζει το δελτίο στο οποίο αναφέρονται οι προϋποθέσεις που πρέπει να πληρούν το πολλαπλασιαστικό υλικό καλλωπιστικών φυτών και τα καλλωπιστικά φυτά σύμφωνα με την οδηγία 91/682/ΕΟΚ του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/56/ΕΚ του Συμβουλίου, της 20ής Ιουλίου 1998, για την εμπορία πολλαπλασιαστικού υλικού καλλωπιστικών φυτών(1), και ιδίως το άρθρο 20 παράγραφος 3,
Εκτιμώντας:
(1) ότι με την οδηγία 93/49/ΕΟΚ της Επιτροπής(2), θεσπίστηκαν δελτία, σύμφωνα με την οδηγία 91/682/ΕΟΚ του Συμβουλίου(3), όπως τροποποιήθηκε τελευταία από την οδηγία 1999/9/ΕΚ της Επιτροπής(4), σχετικά με την εμπορία πολλαπλασιαστικού υλικού καλλωπιστικών φυτών και καλλωπιστικών φυτών, τα οποία αφορούν κυρίως τις απαιτήσεις σχετικά με την ποιότητα (υγεία, ταυτότητα και καθαρότητα ως προς το γένος ή το είδος ή, αν πρόκειται για σπόρους, την ποικιλία και τη βλαστική ικανότητα) και την ετικέτα ή άλλο έγγραφο που συντάσσει ο προμηθευτής, το οποίο περιέχει τα στοιχεία που είναι απαραίτητα τόσο για τον επίσημο έλεγχο όσο και για την ενημέρωση του καλλιεργητή·
(2) ότι η οδηγία 91/682/ΕΟΚ καταργείται με ισχύ από την 1η Ιουλίου 1999 και αντικαθίσταται από την οδηγία 98/56/ΕΚ·
(3) ότι ορισμένες προϋποθέσεις που προβλέπονται στην οδηγία 93/49/ΕΟΚ έχουν ενσωματωθεί στην οδηγία 98/56/ΕΚ και ότι άλλες προϋποθέσεις προβλέπονται στην οδηγία 1999/66/ΕΚ της Επιτροπής(5)· ότι, σύμφωνα με το άρθρο 5 παράγραφος 5 της οδηγίας 98/56/ΕΚ, η Επιτροπή μπορεί να καταρτίζει δελτίο, για ένα συγκεκριμένο γένος ή είδος, στο οποίο αναφέρονται οι πρόσθετες προϋποθέσεις σχετικά με την ποιότητα, τις οποίες πρέπει να πληροί το πολλαπλασιαστικό υλικό κατά την εμπορία του· ότι για το σκοπό αυτό η Επιτροπή αναθεωρεί επί του παρόντος την οδηγία 93/49/ΕΟΚ σχετικά με την εφαρμογή των κριτηρίων που προβλέπονται στις προαναφερθείσες διατάξεις· ότι, επί του παρόντος, πρέπει να καταργηθούν ορισμένες διατάξεις της οδηγίας 93/49/ΕΟΚ που έχουν καταστεί άνευ αντικειμένου·
(4) ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής διαχείρισης του πολλαπλασιαστικού υλικού των καλλωπιστικών φυτών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 93/49/ΕΟΚ τροποποιείται ως εξής:
1. Οι ακόλουθες διατάξεις καταργούνται με ισχύ από την 1η Ιουλίου 1999:
- άρθρο 1,
- άρθρο 2,
- άρθρο 3 παράγραφοι 2, 3 και 4,
- άρθρο 4 παράγραφοι 2, 3 και 4,
- άρθρο 5.
2. Οι ακόλουθες διατάξεις καταργούνται με ισχύ από τις 31 Δεκεμβρίου 1999:
- άρθρο 6.
Άρθρο 2
Η παρούσα οδηγία απευθύνεται στα κράτη μέλη.
Βρυξέλλες, 28 Ιουνίου 1999.

Labels: 8
3
6